Artistas del Gremio

***Artistas del Gremio*** ye un grupo musical aragonés de tipo charanga, composau d'estrumentos de viento y percusión y especializau en musica y espectaclos de carrera.   Estió fundada en Exeya d'os Caballers (Zaragoza) en 2005 y dende alavez ha recorriu la peninsula iberica y actuau en diferents países europeus y en Ecuador. Ha participau en as bandas sonoras d'una cinta y de cuantos programas de televisión. Han gravau 4 discos y un documental que relata la evolución d'o grupo.

## Historia
Lo grupo se formó en 2004, cuan una choven quereba celebrar la suya despedida de soltera con una charanga y contactó con Ángel Mójica, qui reunió a atros mosicos y asinas facioron la suya primera actuación publica. En ella participoron los fundadors u primers integrants: Miguel Ángel Laita y lo suyo chirmán Roberto Carlos, Andrés Lasilla y Ángel Mójica. La experiencia estió muito positiva, y lo grupo empecipió a funcionar.

En os suyos inicios, lo repertorio d*'Artistas del Gremio* yera composau de versions y cancions populars con as cuals recorreban las fiestas d'os lugars y ciudaz d'Aragón y d'Espanya. Luego empecipioron a componer temas propios, como "Dame una A", l'adaptación de "La Sandía" u los temas que amaneixen en "¡¡¡Viva el deskontrol!!!", asinas como diferents remix (Supertechnomegamix Vol.1, Punkpurrí...), que poquet a poquet se fueron fendo populars en as charangas espanyolas.  Destacan per lo suyo orichinal vestuache -siempre actúan con minifalda-  y per los suyos espectaclos de musica, teatro y humor en interacción con o publico.

En l'anyo 2010 gravoron la banda sonora orichinal d'a cinta *[[Que se mueran los feos]]*, dirichida per Nacho García Velilla. En 2013 estioron “superfinalistas” en o concurso televisivo *[[Tú sí que vales]]*, lo cual suposó un gran empentón mediatico y un augmento de visibilidat a livel nacional. En 2016 protagonizoron y coproducioron la cinta documental autobiografica *[[Sol, furgoneta y manta]]*, que narra las vicisituz y lo estilo de vida d'a charanga, con especial fincapiet en cuál estió lo camín que les permitió de fer d'a musica lo suyo estilo de vida.

*Artistas del Gremio* exercioron como colla-orquesta d'o programa *[[Avispas & Tomates]]* d'Aragón TV durant l'anyada 2006-2007 y participó en as galas d'a nueit de cabo d'anyo de 2011, 2012, 2013 y 2014 d'ixa mesma cadena. Lo grupo ha amaneixiu puntualment en atros programas como *[[Aftersún]]*, *[[Sin ir mas lejos]]*, *[[Objetivo]]*, *[[Anochece que no es poco]]*, *[[Aragón en abierto]]*, *[[¿Te suena?]]* u *[[Lo sabe, no lo sabe]]*.

En 2019 estioron triaus per lo circuito *Girando por Salas* (GPS), chira que estió cancelada finalment con motivo d'o COVID-19.

Con un repertorio que va per edaz, lo grupo fa bellas 120 actuacions a l'anyo. Tamién han actuau en espectaclos solidarios pa los ninos con cáncer d'Aragón (ASPANOA).

En 2021, lo grupo ye composau per 9 mosicos: Miguel Ángel Laita (trompeta), Jaime Olite (trompeta), Roberto Laita (trombón), Víctor Mateo (trombón), Carlos Sagaste (saxofón), Alejandro Burges (saxofón), Felipe Martins (sousafón), Ángel Mójica (percusión) y Andrés Lasilla (percusión).

## Festivals
* Corralejo Kite Fest (Corralejo, Espanya; 2021)
* Drumline Battle Baltic (Panevėžys, Lituania; 2021)
* Festival Amante (Borcha, Espanya; 2021)
* Galaico Brass Festival (Merza, Espanya, 2021)
* Berlin Brass Festival (Berlín, Alemanya; 2019)
* Move Your Brass (Katowice, Polonia; 2019)
* Brass International Festival (Durham, Reino Uniu; 2015, 2017, 2018 y 2019)
* Holika Festival (Corz, Espanya; 2019)
* Tamborilé (Mezquita d'Exarc; Espanya 2011, 2019)
* Festival OFF Artes Vivas (Loja, Ecuador; 2018)
* Brass It (Minde, Portugal; 2018)
* Sibiu International Theatre Festival (Sibiu, Romanía; 2018)
* Limoux Brass Festival (Limós, Francia; 2018)
* Almazán Sona (Almazán; Espanya 2018)
* Boina Fest (Arenillas; Espanya 2018)
* Festival Moustussades (Villemoustaussou, Francia; 2015, 2016 y 2017)
* Andorra Sax Fest (Andorra; 2017)
* Sol y fiesta (Leucate, Francia; 2016)
* Tubala Brass Week (Tafalla; Espanya 2016)
* Asalto ao Castelo (Vimianzo; Espanya 2015)
* Bandafolies (Lemosín, Francia; 2013)
* Reperkusión (Ourense; Espanya 2013)
* Pireneos Sur (Uesca; Espanya 2012)
* Mundo Idiota (Madrit; Espanya 2009)

## Colaboracions
* Los Gandules
* Despistaos
* Manolo Kabezabolo
* Juan Abarca (Mamá Ladilla)
* Sharif
* Fuethefirst
* Paco Pil
* Tako
* María Villalón
* Rupatrupa
* Viky Lafuente

## Discografía
* Artistas del Gremio & the musicolocos dream team (2009)
* Felices agujetas (2013)
* Punkis de conservatorio (2018)
* Butibamba (2021)

Los temas d'os suyos discos y las suyas actuacions van dende la musica clasica a Extremo Duro.  Los suyos dos primers discos son versions, y a partir de Punkis de conservatorio, son temas propios, muito “gamberros y punkarras, influyius per lo rock y lo ska”.

Lo disco *Butibamba* produciu mientres la pandemia Covid-19, estió lo resultau d'una campanya de micromecenache en a plataforma Verkami.

La canción que da nombre a lo disco «Butibamba», anterior a la resta d'os temas d'o disco y d'a cual se gravó un videoclip, se creó per medio d'a financiación obtenida d'a decena edición de Girando Por Salas.

## Premios
* Batalla de charangas de Samianigo (2011, 2012 y 2013)
* I Concurso Nacional de Charangas d'Escuita (2012)
* IV concurso de txarangas Sant Fermín en Pamplona (2012)

## Referencias

## Vinclos externos
* Pachina Web
* Entrevista Aragón Radio
* Entrevista Aragón Dichital